Vakbonde kla oor Steinhoff-verliese | Netwerk24
Deur Francois Williams 15 Augustus 2018 13:11
Vakbonde het Woensdag in die parlement die lot bekla van werkers wie se pensioengeld gekrimp het weens die ineenstorting van Steinhoff se aandeelprys.
Joe Maswanganyi, voorsitter van die portefeuljekomitee oor staatsdiens en administrasie. Foto: Daily Sun
Lede van die portefeuljekomitee oor staatsdiens en administrasie was verontwaardig dat die staatspensioenfonds (GEPF) sy verlies weens die ineenstorting van Steinhoff se aandeelprys as "nie so groot nie" beskryf het. Die sowat R4 miljard is 'n enorme bedrag wat aan werkers behoort het, sê hulle.
Die vakverbond Fedusa, die Cosatu-geaffilieerde gesondheidswerkersvakbond Nehawu, die vakverbond Saftu en die staatswerkersvakbond die VSA het voorleggings gemaak en die Steinhoff-skandaal as 'n massiewe bedrogspul bestempel.
Hulle sê Suid-Afrika het nie 'n vryemarkstelsel nie, maar 'n monopoliestelsel waar 'n elite groepie vooruitkom met swendelary en bedrog.
'n Amptenaar van die nasionale tesourie sê as die staatspensioenfonds onder druk kom weens die skerp val in die waarde van 'n belegging soos dié van Steinhoff, kan dit ook die staatsfinansies raak omdat die regering borg staan vir die pensioene van staatsdienswerkers.
Dennis George, hoofsekretaris van Fedusa, sê werkers behoort verteenwoordiging te kry op die direksie van genoteerde maatskappye, soos wat voorgestel word vir die Openbare Beleggingskorporasie (OBK) in die nuwe wetsontwerp oor die OBK wat die parlement se staande komitee oor finansies bespreek.
Joe Maswanganyi, voorsitter van die portefeuljekomitee oor staatsdiens en administrasie, wat minister van vervoer was onder oudpres. Jacob Zuma, sê die kommer van die vakbonde sal ernstig opgeneem word.
Maswanganyi sê daar word ernstig opgetree oor VBS Mutual Bank se korrupsie, en daar word baie geraas gemaak oor die Guptas, en hy glo daar moenie dubbele standaarde wees nie. Steinhoff se bedrog moet ewe ernstig aangepak word.
Meer oor: Steinhoff | Obk | Kleinhandelaars | Pensioen | Fedusa | Staatsamptenare | Vakbonde | Kleinhandel | Saftu | Nehawu | Gepf | Pensioenfondse